২০১১ সালে ক্ষমতায় আসে তৃণমূল কংগ্রেস। সেবার বিধানসভা ভোটের ঠিক আগে আগে বাম আমলের শেষের দিকে উদ্বোধন হয় উল্টোডাঙা উড়ালপুলের। আর সেই উদ্বোধনের মাত্র ২৬ মাসের মাথায় এক সকালে ভেঙে পড়ে সেই উড়ালপুল। ২০১৩ সালের ৪ মার্চ ভোর রাতে একটি লরি নিয়ে ভেঙে পড়ে ভিআইপি রোড থেকে ইএম বাইপাস যাওয়ার উড়ালপুলটি। না, সেবারে মৃত্যু হয়নি কারও। আহত হয়েছিলেন তিন জন।
সেবার ‘দায়’ নিয়ে রাজনৈতিক কথা বলার ছিল তৃণমূল কংগ্রেসের। বলেও ছিল। বাম আমলে তৈরি সেই সেতু নিয়ে বুদ্ধদেব ভট্টাচার্য সরকারের উপরেই অভিযোগের আঙুল উঠেছিল। এমনটাও বলা হয়েছিল যে, বিধানসভা ভোটের আগে উদ্বোধন করার জন্যই নাকি তাড়াহুড়ো করে তৈরি হয় ব্রিজ। 
কিন্তু পাল্টা যুক্তিও ছিল। বলা হয়েছিল উড়ালপুল বাম আমলে তৈরি হলেও তৃণমূল আমলে ওই ব্রিজে কোনও নজরদারি ছিল না। ওই সেতু ঠিক কতটা ভার বহনে সক্ষম, মাত্রাতিরিক্ত পণ্য নিয়ে যান চলাচল হচ্ছে কিনা তার দিকে নজর ছিল না। বিশেষজ্ঞরা বলেছিলেন, সেই নজরদারির অভাবই দুর্ঘটনার কারণ।
এর পরে পরেই পোস্তায় দুর্ঘটনা। সেই সময়ে নির্মিয়মাণ উড়ালপুল ভেঙে পড়ে ২০১৬ সালের ৩১ মার্চ ভেঙে পড়ে বড়বাজার এলাকায় বিবেকানন্দ উড়ালপুল। সেবারও ‘দায়’ নিয়ে রাজনৈতিক চাপানউতোর চলেছিল। তবে অনেকটাই চাপে ছিল তৃণমূল কংগ্রেস সরকার। সরাসরি বেশ কয়েকজন তৃণমূল কংগ্রেস নেতার নামও জড়িয়ে যায়। ২০১৬ সালে বিধানসভা ভোটের আগে রাজনৈতিক উত্তাপও জুড়ে যায় সেই দুর্ঘটনার সঙ্গে। 
এবার মাঝেরহাট। এই সেতু অনেকটাই পুরনো। তৈরি করেছিল পোর্ট ট্রাস্ট। তবে এই সেতুর নজরদারির দায়িত্বও ছিল রাজ্য সরকারের পূর্ত দফতরের উপরে। আর নজরদারি যে ঠিক মতো হত না সেটাও স্পষ্ট হয়েছে অতীতে। অনেকবারই এমন ছবি দেখা গিয়েছে যাতে স্পষ্ট ছিল যে, ব্রিজের পরিস্থিতি খারাপ। এই সেতুর বিভিন্ন অংশে ফাঁটল, জল চুঁইয়ে পড়ার ছবি বিভিন্ন সংবাদমাধ্যম বারবার তুলে ধরেছে। কিন্তু তাতেও টনক নড়েনি সরকারের। আর তারই খেসারত দিতে হল কলকাতাকে।